
Për mbylljen e disa minierave të bakrit, mineraleve të tjera dhe fabrikave të pasurimit, në rrethet has, pukë, mirditë, shkodër dhe korçë

Në mbështetje të nenit 100 të Kushtetutës, të ligjit nr.8306, datë 14.3.1998, "Për strategjinë e privatizimit të sektorëve me rëndësi të veçantë", ndryshuar me ligjin nr.8582, datë 23.2.2000, të nenit 21 të ligjit nr.8379, datë 29.7.1998, "Për hartimin dhe zbatimin e buxhetit të shtetit të Republikës së Shqipërisë", dhe të ligjit nr.8554, datë 10.12.1999, "Për buxhetin e shtetit të vitit 2000", me propozimin e ministrit të Ekonomisë Publike dhe Privatizimit, Këshilli i Ministrave

Vendosi:

1. Të mos konsiderohen pjesë të sektorëve me rëndësi të veçantë, dhe t'i nënshtrohen procesit të mbylljes dhe privatizimit minierat e bakrit, mineraleve të tjera dhe fabrikat e pasurimit:
a. Minierat e bakrit	
- Miniera e Bakrit Nikoliq 2				- Rrethi i Hasit
- Miniera e Bakrit Qaf Mali-Palucë			- Rrethi i Pukës
- Miniera e Bakrit Tuçi Lindor				-      “       “
- Miniera e Bakrit Shmi					-      “       “
- Miniera e Bakrit Gurthi Spaç-3			- Rrethi i Mirditës
- Miniera e Bakrit Perlati Verior (nëntokë)		-      “       “
- Miniera e Bakrit Rubik				-      “       “
- Miniera e Bakrit Maja e Madhe			-      “       “
- Miniera e Piritit Spaç					-      “       “
- Miniera e Bakrit Laje Reps				-      “       “
- Miniera e Bakrit Rrenjollë				-      “       “
- Miniera e Bakrit Karma 1				- Rrethi i Shkodrës
- Miniera e Bakrit Dushku i Trashë-Rehovë		- Rrethi i Korçës
- Miniera e Bakrit Çiflik-Rehovë			-       “      “
b. Minierat e mineraleve të tjera
- Miniera e Xhamit Vullkanik Qaf Bari			- Rrethi i Pukës
- Miniera e Graniteve Levrushk				-       “      “
c. Fabrikat e pasurimit të bakrit
- Fabrika e Pasurimit nr.2 Fushë-Arrëz			- Rrethi i Pukës
- Fabrika e Pasurimit nr.2 Reps				- Rrethi i Mirditës
2. Ministria e Ekonomisë Publike dhe Privatizimit, brenda muajit korrik 2000, të fillojë procedurat e privatizimit dhe të hartojë projektet e mbylljes së këtyre minierave dhe fabrikave të pasurimit. Mbyllja e tyre të përfundojë brenda vitit 2000.
3. Mbyllja e minierave dhe fabrikave të pasurimit të përballohet nga fondet buxhetore të programuara për vitin 2000, për konservim dhe mbyllje.
4. Makineritë, pajisjet, materialet dhe objektet sipërfaqësore të privatizohen në përputhje me legjislacionin në fuqi, ose të transferohen në minierat e tjera të cilat vazhdojnë aktivitetin e tyre.
5. Punonjësit, të cilët deri më datën 1.1.2000, kanë qenë në marrëdhënie pune dhe që do të jenë të tillë deri në momentin e mbylljes së minierave dhe fabrikave të pasurimit, të emërtuara në pikën 1 të këtij vendimi, të trajtohen për 1 (një) vit me pagën minimale, në shkallë vendi, në momentin e hyrjes në fuqi të këtij vendimi.
6. Periudha njëvjeçare për punonjësit që përfitojnë sipas këtij vendimi, të njihet si vjetërsi pune, për efekt pensioni, dhe të shënohet si e tillë në librezën e punës.
7. Fondet prej 10 milionë lekësh, nga të cilat 4 milionë lekë për vitin 2000 dhe 6 milionë lekë për vitin 2001, për trajtimin e 90 punonjësve, që humbasin vendin e punës si pasojë e mbylljes së minierave dhe fabrikave të pasurimit do të përballohen nga buxheti i shtetit dhe të vihen në dispozicion të Ministrisë së Punës dhe Çështjeve Sociale.
8. Për zbatimin e këtij vendimi ngarkohet Ministria e Ekonomisë Publike dhe Privatizimit, Ministria e Financave dhe Ministria e Punës dhe Çështjeve Sociale.
Ky vendim hyn në fuqi pas botimit në Fletoren Zyrtare.

